b'\n_START_ARTICLE_\nYellowstonen ekosysteemi\n_START_PARAGRAPH_\nSuuri Yellowstonen ekosysteemi, tai pelkk\xc3\xa4 Yellowstonen ekosysteemi, (engl. Greater Yellowstone Ecosystem) on viimeinen laaja l\xc3\xa4hes koskematon ekosysteemi Maapallon pohjoisella lauhkealla vy\xc3\xb6hykkeell\xc3\xa4. Se sijaitsee Yhdysvaltain luoteisosassa. Yellowstonen ekosysteemi k\xc3\xa4sitt\xc3\xa4\xc3\xa4 koko Yellowstonen kansallispuiston ja sen lis\xc3\xa4ksi viel\xc3\xa4 laajan alueen puiston l\xc3\xa4hist\xc3\xb6ll\xc3\xa4. T\xc3\xa4m\xc3\xa4 ekosysteemi on yksi maailman huomattavimmista luonnon "laboratorioista" maisemien, ekologian ja geologian kannalta. Yellowstonen ekosysteemin el\xc3\xa4imist\xc3\xb6 on my\xc3\xb6s merkitt\xc3\xa4v\xc3\xa4.\n_START_SECTION_\nHistoria\n_START_PARAGRAPH_\nYellowstonen kansallispuisto perustettiin alun perin suojelemaan sen vulkaanisia alueita ja piirteit\xc3\xa4 kuten geysireit\xc3\xa4 ja kuumia l\xc3\xa4hteit\xc3\xa4. Puiston rajat vedettiin sis\xc3\xa4llytt\xc3\xa4m\xc3\xa4\xc3\xa4n kaikki n\xc3\xa4m\xc3\xa4 vulkaaniset ilmi\xc3\xb6t; sinne, miss\xc3\xa4 ei en\xc3\xa4\xc3\xa4 vulkaanista toimintaa ollut, vedettiin kansallispuiston rajat. Huomioon ei ollenkaan otettu puiston el\xc3\xa4imist\xc3\xb6\xc3\xa4. Otaksuttiin, ett\xc3\xa4 Yellowstonen ekosysteemin rajat olivat samat kuin kansallispuistonkin. Vasta 1970-luvulla ekosysteemin tajuttiin olevan paljon suurempi ja ett\xc3\xa4 kansallispuisto oli vain pieni osa sit\xc3\xa4. Ensi arvio Yellowstonen ekosysteemin koosta oli noin 16\xc2\xa0000\xc2\xa0km\xc2\xb2, mutta nyky\xc3\xa4\xc3\xa4n tiedet\xc3\xa4\xc3\xa4n systeemin olevan v\xc3\xa4hint\xc3\xa4\xc3\xa4nkin 80\xc2\xa0000\xc2\xa0km\xc2\xb2 laajuinen._NEWLINE_Yellowstonen kansallispuiston lis\xc3\xa4ksi Yellowstonen ekosysteemiin kuuluvat my\xc3\xb6s Gallatinin, Custerin, Caribou-Targheen, Bridger-Tetonin ja Shoshonen kansalliset mets\xc3\xa4t sek\xc3\xa4 kansallinen vapitien suojelualue ja Grand Tetonin kansallispuisto. Osa Yellowstonen ekosysteemiin kuuluvista maista on yksityisess\xc3\xa4 omistuksessa. Kaiken kaikkiaan ekosysteemi ulottuu viiteen Yhdysvaltain osavaltioon aina Etel\xc3\xa4-Dakotasta Utahiin, mutta sijaitsee kaikkein laajimmin Idahon, Montanan ja Wyomingin osavaltioissa.\n_START_SECTION_\nEkosysteemi\n_START_PARAGRAPH_\nYellowstonen ekosysteemiin kuuluu eli\xc3\xb6it\xc3\xa4 aina bakteereista suuriin nis\xc3\xa4kk\xc3\xa4isiin. Sen vulkaanisissa vesiss\xc3\xa4 el\xc3\xa4\xc3\xa4 monenlaisia bakteereja ja levi\xc3\xa4, sen avovesiss\xc3\xa4 eri kalalajeja. Ekosysteemin el\xc3\xa4imist\xc3\xb6\xc3\xb6n kuuluu my\xc3\xb6s suuri m\xc3\xa4\xc3\xa4r\xc3\xa4 lintuja ja nis\xc3\xa4kk\xc3\xa4it\xc3\xa4 aina pienist\xc3\xa4 oravista suuriin harmaakarhuihin. Yellowstonen ekosysteemin vapiti- ja punakurkkulohikanta kuuluvat molemmat maailman suurimpiin. Alue on lis\xc3\xa4ksi ainoa, jossa on ollut biisoneita esihistoriallisista ajoista l\xc3\xa4htien. Ekosysteemin el\xc3\xa4imist\xc3\xb6\xc3\xb6n kuuluu my\xc3\xb6s ihmislaji. Ihmisi\xc3\xa4 Yellowstonen ekosysteemin alueella asuu noin 370\xc2\xa0000. Osa heist\xc3\xa4 on maanviljelij\xc3\xb6it\xc3\xa4 tai karjatilallisia, mutta suurin osa saa nyky\xc3\xa4\xc3\xa4n elantonsa erilaisista palveluammateista._NEWLINE_Ekosysteemin kasvillisuuden hallitseva laji on kontortam\xc3\xa4nty muiden havupuiden kanssa, mutta alueella tavataan my\xc3\xb6s jonkin verran lehtipuita kuten haapoja. Korkeammilla seuduilla kasvaa runsaasti m\xc3\xa4ntypuihin kuuluvaa valkorunkosembraa . Ekosysteemiss\xc3\xa4 esiintyvi\xc3\xa4 kukkalajeja ovat muun muassa neidonkenk\xc3\xa4, vuorijumaltenkukka, lupiini, kastilja ja apinankukka. Alueella on kolme suurta jokea, Yellowstone, Snake ja Green. Yellowstone-joki on osaltaan ollut kuluttamassa alueen suurta Grand Canyonia. Ekosysteemin alueella sijaitsee yksi suuri j\xc3\xa4rvi, Yellowstone. Ekosysteemin suurin vulkaaninen ilmi\xc3\xb6 on Yellowstonen kaldera. Alueen geologiaan kuuluvat muun muassa my\xc3\xb6s sadat geysirit ja useat kuumat l\xc3\xa4hteet, joissa alueen bakteerit ja lev\xc3\xa4t viihtyv\xc3\xa4t hyvin._NEWLINE_Yellowstonen ekosysteemi on yksi Yhdysvaltain muutamista j\xc3\xa4ljell\xc3\xa4 olevista alueista, miss\xc3\xa4 luonnon suuriin tapahtumasarjoihin ei puututa. Esimerkiksi normaaliin ekosysteemiin kuuluvat, uudistavat tulipalot saavat palaa ja saalistajael\xc3\xa4imet mets\xc3\xa4st\xc3\xa4\xc3\xa4. Kahden kansallispuiston alueella ihminen ei saa mets\xc3\xa4st\xc3\xa4\xc3\xa4, ja kalastustakin on rajoitettu. Alun perin Yellowstonen ekosysteemiin ei kuitenkaan pel\xc3\xa4tty puuttua; ihmiset esimerkiksi suosivat tiettyj\xc3\xa4 el\xc3\xa4inlajeja, h\xc3\xa4vitt\xc3\xa4v\xc3\xa4t toiset lajit n\xc3\xa4iden tielt\xc3\xa4 ja sammuttivat luontoa uudistavat tulipalot. Ajan my\xc3\xb6t\xc3\xa4 k\xc3\xa4vi selv\xc3\xa4ksi, ett\xc3\xa4 ihmisten puuttuminen luonnon toimintaan ei auttanut luontoa, vaan p\xc3\xa4invastoin jopa tuhosi sit\xc3\xa4. 1960-luvulta alkaen puiston henkil\xc3\xb6kunnan linja on ollut puuttua puiston el\xc3\xa4m\xc3\xa4\xc3\xa4n mahdollisimman v\xc3\xa4h\xc3\xa4n ja antaa ekosysteemin el\xc3\xa4\xc3\xa4 rauhassa omaa el\xc3\xa4m\xc3\xa4\xc3\xa4ns\xc3\xa4._NEWLINE_Poikkeuksia t\xc3\xa4h\xc3\xa4n linjaan on silti n\xc3\xa4hty useita. Puistossa on vuosien varrella ollut lukuisia suojeluohjelmia, kuten susien palautus alueelle vuonna 1995 ja yh\xc3\xa4 k\xc3\xa4ynniss\xc3\xa4 oleva valkop\xc3\xa4\xc3\xa4merikotkan suojeluohjelma. Suojeluohjelmien tarkoitus on pyrki\xc3\xa4 paikkaamaan ihmisen aiempia, luontoa tuhonneita toimia. Ihminen itse asetetaan ekosysteemin edelle tilanteissa, joissa ihmishenki on vaarassa. On my\xc3\xb6s tilanteita, joissa tulipaloja saatetaan sammuttaa. Lis\xc3\xa4ksi joitakin eksoottisia kasvi- ja el\xc3\xa4inlajeja pyrit\xc3\xa4\xc3\xa4n kontrolloimaan, jotta ne eiv\xc3\xa4t olisi haitaksi puiston alkuper\xc3\xa4isille eli\xc3\xb6ille. N\xc3\xa4m\xc3\xa4 kosketukset ekosysteemiin on kuitenkin pyritty pit\xc3\xa4m\xc3\xa4\xc3\xa4n mahdollisimman pienin\xc3\xa4, kuten puiston linjan mukaan kuuluu.'